IS-2 (יוסיף סטלין, ИС-2) היה טנק סובייטי כבד ששירת במלחמת העולם השנייה. טנק כבד זה תוכנן עם שריון עבה שיעמוד בפני תותחי הנ"ט 88 מ"מ הגרמניים, ותותח גדול דיו לחדור את שריונם הקדמי של טנקי הטיגר והפנתר החדישים. טנק זה יכול היה גם לירות פגזים נפיצים כבדים שהתגלו כיעילים לפיצוח מעוזי הגנה וביצורים גרמניים. הוא נכנס לשירות מבצעי באפריל 1944 ושימש כחוד החנית של כוחות השריון הסובייטיים בשלבי המלחמה האחרונים ובמהלך כיבוש ברלין.